2008O0018 — DA — 01.01.2010 — 001.001

Dette dokument er et dokumentationsredskab, og institutionerne påtager sig intet ansvar herfor

►B DEN EUROPÆISKE CENTRALBANKS RETNINGSLINJE af 21. november 2008 om midlertidige ændringer af reglerne om belånbar sikkerhed (ECB/2008/18) (2008/880/EF) (EFT L 314, 25.11.2008, p.14)

Ændret ved:









▼B

DEN EUROPÆISKE CENTRALBANKS RETNINGSLINJE

af 21. november 2008

om midlertidige ændringer af reglerne om belånbar sikkerhed

(ECB/2008/18)

(2008/880/EF)







STYRELSESRÅDET FOR DEN EUROPÆISKE CENTRALBANK HAR — under henvisning til traktaten om oprettelse af Det Europæiske Fællesskab, særlig artikel 105, stk. 2, første led, under henvisning til artikel 12.1 og artikel 14.3 i statutten for Det Europæiske System af Centralbanker og Den Europæiske Centralbank, sammenholdt med artikel 3.1, første led, samt artikel 18.2 og artikel 20, første afsnit, og ud fra følgende betragtninger: (1) For midlertidigt at øge likviditetsforsyningen til modparter for Eurosystemets pengepolitiske operationer bør der ske en udvidelse af kriterierne for afgørelse af belånbarheden af sikkerheder, som modparter i Eurosystemets pengepolitiske operationer kan stille i forhold til Eurosystemet for opnåelse af likviditet. Kriterierne for afgørelse af belånbarheden af sikkerheder er fastlagt i retningslinje ECB/2000/7 af 31. august 2000 om Eurosystemets pengepolitiske instrumenter og procedurer ( 1 ). (2) Styrelsesrådet for Den Europæiske Centralbank (ECB) besluttede den 15. oktober 2008 midlertidigt at udvide reglerne om belånbar sikkerhed for Eurosystemets operationer. Styrelsesrådet besluttede endvidere, at ikrafttrædelsestidspunktet for beslutningen samt eventuelle andre foranstaltninger vedrørende de udvidede godkendelseskriterier ville blive meddelt snarest muligt — ud fra følgende betragtninger: VEDTAGET FØLGENDE RETNINGSLINJE:







Artikel 1

Udvidelse af visse kriterier for belånbar sikkerhed

1. Kriterierne for belånbar sikkerhed i bilag I i retningslinje ECB/2000/7 (i det følgende benævnt »Dokumentationsgrundlaget«) udvides i overensstemmelse med artikel 2 til 7.

2. I tilfælde af uoverensstemmelse mellem denne retningslinje og Dokumentationsgrundlaget, således som dette er gennemført nationalt af de nationale centralbanker, skal førstnævnte være afgørende. De nationale centralbanker skal fortsat anvende alle bestemmelser i Dokumentationsgrundlaget som hidtil, medmindre andet er bestemt i denne retningslinje.

Artikel 2

Godkendelse af sikkerhed denomineret i amerikanske dollar, britiske pund eller japanske yen som belånbar sikkerhed

1. Omsættelige gældsinstrumenter som angivet i Kapitel 6.2.1 i Dokumentationsgrundlaget, der er denomineret i amerikanske dollar, britiske pund eller japanske yen, er belånbar sikkerhed i henseende til Eurosystemets pengepolitiske operationer, såfremt: (i) de er udstedt og opbevaret/afviklet i euroområdet, og (ii) udstederen er etableret i Det Europæiske Økonomiske Samarbejdsområde.

2. Eurosystemet pålægger alle sådanne omsættelige gældsinstrumenter en yderligere haircut på 8 %.

Artikel 3

Godkendelse af syndikerede lån som belånbar sikkerhed

1. Syndikerede lån udgør kun belånbar sikkerhed i henseende til Eurosystemets pengepolitiske operationer, såfremt at de er i overenstemmelse med Kapitel 6.2.2 og 6.3.3 samt bilag 7 i Dokumentationsgrundlaget.

2. Med forbehold af stk. 1 skal syndikerede lån, som er underlagt lovgivningen i England og Wales, og som er godkendt senest den 30. november 2008 i overensstemmelse med kravene som fastlagt i afgørelse ECB/2008/15 om gennemførelse af forordning ECB/2008/11 af 23. oktober 2008 om midlertidige ændringer af reglerne om belånbar sikkerhed ( 2 ), i henseende til Eurosystemets pengepolitiske operationer fortsat udgøre belånbar sikkerhed så længe den operation i Eurosystemet varer, for hvilken de er godkendt som belånbar sikkerhed.

Artikel 4

Godkendelse af gældsinstrumenter udstedt af kreditinstitutter, som handles på visse ikke-regulerede markeder, som belånbar sikkerhed

1. Gældsinstrumenter udstedt af kreditinstitutter, som handles på visse af ECB angivne ikke-regulerede markeder, er belånbar sikkerhed i henseende til Eurosystemets pengepolitiske operationer.

2. Eurosystemet pålægger alle sådanne gældsinstrumenter en yderligere haircut på 5 %.

Artikel 5

Godkendelse af sikkerhed med en kreditvurdering på »BBB« eller mere som belånbar sikkerhed

1. Eurosystemets mindstekrav til bedømmelse af kreditkvaliteten for aktiver som belånbar sikkerhed i henseende til Eurosystemets pengepolitiske operationer skal svare til en »BBB«-kreditvurdering. Denne ændring af kravet til bedømmelsen af kreditkvaliteten gælder for såvel omsættelige som ikke-omsættelige aktiver, med undtagelse af værdipapirer af asset-backed typen, som angivet i Kapitel 6.3 i Dokumentationsgrundlaget. For disse skal kravet om en høj kreditkvalitet stadig være gældende.

2. Eurosystemet pålægger alle belånbare aktiver med en kreditvurdering under »A-« en yderligere haircut på 5 %.

Artikel 6

Godkendelse af efterstillede aktiver med tilstrækkelige garantier som belånbar sikkerhed

1. Kravet om, at omsættelige aktiver ikke må være efterstillet for at kunne udgøre belånbar sikkerhed i henseende til Eurosystemets pengepolitiske operationer, som angivet i Kapitel 6.2.1 i Dokumentationsgrundlaget, gælder ikke i tilfælde, hvor en finansiel sund garant stiller en ubetinget og uigenkaldelig anfordringsgaranti for disse aktiver, som nærmere angivet i Kapitel 6.3.2 i Dokumentationsgrundlaget.

2. Eurosystemet pålægger alle disse aktiver en ekstra haircut på 10 % med en yderligere 5 % nedskrivning af værdien i tilfælde af en teoretisk vurdering.

Artikel 7

Godkendelse af tidsindskud som belånbar sikkerhed

Tidsindskud fra godkendte modparter som angivet i Kapitel 3.5 i Dokumentationsgrundlaget er belånbar sikkerhed for alle Eurosystemets markedsoperationer.

Artikel 8

Yderligere gennemførelsesbestemmelser

Styrelsesrådet har delegeret sin kompetence til at træffe yderligere beslutninger, der er nødvendige for at gennemføre sin beslutning af 15. oktober 2008, til Direktionen.

Artikel 9

Verifikation

De nationale centralbanker skal senest den 25. november 2008 fremsende meddelelse til ECB om, hvilke tekster og midler de vil anvende for at efterkomme denne retningslinje.

Artikel 10

Afsluttende bestemmelser

1. Denne retningslinje træder i kraft den 25. november 2008.

Denne retningslinje gælder fra 1. december 2008 til 31. december 2010 eller til udløbsdatoen for den sidste 12-måneders markedsoperation, som blev iværksat den 31. december 2010, alt efter, hvilket tidspunkt er det seneste.

◄

Artikel 11

Adressater

Denne retningslinje er rettet til de deltagende medlemsstaters nationale centralbanker.